ইসহাক ইবনে ইয়াহিয়া ইবনে মুয়ায

**ইসহাক ইবনে ইয়াহিয়া ইবনে মুয়ায** ( ; মৃত্যু ৮৫১) ছিলেন নবম শতাব্দীর আব্বাসীয় খিলাফতের একজন প্রাদেশিক গভর্নর, যিনি দামেস্ক ও মিশরে গভর্নর হিসেবে দায়িত্ব পালন করেন।

## প্রাথমিক জীবন
ইসহাক বৃহত্তর খোরাসানের একটি প্রভাবশালী ও সম্মানিত পরিবারের সদস্য ছিলেন। তাঁর পিতা ইয়াহইয়া ইবন মু'আয ইবনে মুসলিম ছিলেন আব্বাসীয়দের একজন উচ্চপদস্থ কর্মকর্তা। তিনি বিভিন্ন গুরুত্বপূর্ণ অঞ্চলের গভর্নর হিসেবে দায়িত্ব পালন করেন, যেমন; দামেস্ক, আর্মেনিয়া ও আল-জাজিরা অঞ্চল। 

পরবর্তীতে ইসহাক নিজেও আব্বাসীয় প্রশাসনে গুরুত্বপূর্ণ পদে অধিষ্ঠিত হন। খলিফা আল-মামুনের (শা. ৮১৩–৮৩৩) শাসনামলে তাঁকে দামেস্কের আবাসিক গভর্নর বা স্থানীয় শাসক হিসেবে নিয়োগ দেওয়া হয়। তাঁকে এই পদে নিয়োগ করেন তৎকালীন খলিফার ভাই ও পরবর্তী খলিফা আবু ইসহাক আল-মুতাসিম (শা. ৮৩৩–৮৪২)। তিনি ৮৩৩ সালে আল-মা'মুনের মৃত্যুর আগে পর্যন্ত দামেস্কে এই পদে বহাল ছিলেন।

এই সময়ে খলিফা আল-মুতাসিম তাঁকে একটি গুরুত্বপূর্ণ ধর্মীয়-রাজনৈতিক দায়িত্ব দেন। তাঁকে কুরআন সৃষ্টিত্ববাদ মতবাদ সম্পর্কে পরিচালিত রাষ্ট্রীয় অনুসন্ধান বাস্তবায়নের নির্দেশ দেওয়া হয়, যা ইতিহাসে মিহনা নামে পরিচিত। তবে ইসহাক এই বিষয়ে দামেস্কবাসীদের প্রতি তুলনামূলকভাবে নমনীয় ও সহনশীল আচরণ করেন এবং কঠোরতা প্রদর্শন করেননি।

৮৩৬ সালে যখন খলিফা আল-মুতাসিম নতুন রাজধানী হিসেবে সামাররা নগরী প্রতিষ্ঠা করেন, তখন ইসহাককে শহরের কেন্দ্রস্থলে অবস্থিত রাজপ্রসাদের পাশে একটি জমি বরাদ্দ দেওয়া হয়। এটি রাজধানী সামাররার প্রশাসনিক ও অভিজাতদের প্রধান এলাকাগুলোর একটি ছিল।

৮৪০ সালে খলিফা আল-মুতাসিম ইসহাককে তার রাজকীয় রক্ষীবাহিনীর প্রধান (হুররাস) হিসেবে নিয়োগ দেন এবং এই পদে তিনি লাগাতার কয়েক বছর বহাল থাকেন। এমনকি পরবর্তী খলিফা আল-ওয়াসিক (শা. ৮৪২–৮৪৭) ক্ষমতায় আসার পরেও তিনি এই দায়িত্ব পালন করেন।

৮৪৩–৮৪৪ সালের দিকে খলিফা আল-ওয়াসিক প্রশাসনিক কর্মকর্তাদের বিরুদ্ধে একটি কঠোর অভিযান চালান। এই সময়ে তিনি আহমদ ইবন ইসরাইল আল-আমবারি নামের এক রাজকীয় সচিবকে ইসহাকের হাতে তুলে দেন এবং নির্দেশ দেন যে, তাকে যেন প্রতিদিন দশটি করে বেত্রাঘাত করা হয়।

আল-ওয়াসিকের শাসনামলেও ইসহাক দামেস্কের গভর্নর হিসেবে দায়িত্ব পালন করেন। পরে খলিফা মুতাওয়াক্কিল (শা. ৮৪৭–৮৬১) ক্ষমতায় এলে ইসহাক আবারও রাজকীয় রক্ষীবাহিনীর প্রধান হিসেবে নিযুক্ত হন।

## মিশরের গভর্নর
৮৫০ সালে ইসহাক ইবন ইয়াহইয়াকে মিশরের আবাসিক গভর্নর (প্রশাসক) হিসেবে নিয়োগ দেওয়া হয়। তাকে এই পদে নিয়োগ করেন আল‑মুনতাসির, যিনি তখন খলিফা মুতাওয়াক্কিলের উত্তরাধিকার পরিকল্পনার অংশ হিসেবে মিশরের দায়িত্ব পান। ইসহাকের এই নিয়োগের ফলে তিনি মিশরের নিরাপত্তা ব্যবস্থা, জুমার নামাজ পরিচালনা ও খারাজ আদায়ের উপর পূর্ণ নিয়ন্ত্রণ লাভ করেন।

মিশরে তার প্রশাসনিক দায়িত্ব পালনকালে ইসহাক খলিফা আল-মুতাওয়াক্কিল ও আল-মুনতাসিরের পক্ষ থেকে একটি নির্দেশনা পান। সেই আদেশে বলা হয়, মিশরে অবস্থানরত সকল আলীয়দের মিশর থেকে নির্বাসিত করতে হবে। এই নির্দেশ বাস্তবায়নের জন্য ইসহাক প্রত্যেক আলীয় পুরুষকে ৩০ দিনার এবং প্রত্যেক আলীয় নারীকে ১৫ দিনার ভ্রমণ ভাতা প্রদান করেন। এরপর তারা ৮৫১ খ্রিস্টাব্দের জানুয়ারি মাসে ফুস্তাত শহর থেকে যাত্রা শুরু করেন। পরবর্তীতে তারা ইরাকে পৌঁছানোর পর তাদের মদিনায় নির্বাসিত করা হয়। 

৮৫১ সালের মে বা জুনে ইসহাককে মিশরের গভর্নরের পদ থেকে অপসারণ করা হয় এবং হুত আবদুল ওয়াহিদ ইবন ইয়াহইয়া তার স্থলাভিষিক্ত হন। এই পদ থেকে অপসারিত হওয়ার অল্প কিছুদিন পরেই সেপ্টেম্বর বা অক্টোবর মাসে তিনি মিশরেই মৃত্যুবরণ করেন। মৃত্যুর পর তাঁকে *মৃতদের শহর* নামে পরিচিত কবরস্থানে সমাহিত করা হয়।

## তথ্যসূত্র


## সূত্র

* 
* 
* 
* 
* 
* 
* 
* 

বিষয়শ্রেণী:আব্বাসীয় কর্মকর্তা
বিষয়শ্রেণী:আব্বাসীয় গভর্নর